बाड़मेर के जिला न्यायालय मे एक 12 साल की मासूस से सामूहिक दुष्कर्म और हत्या के दो आरोपियों को फांसी की सजा सुनाई गई है। यह राज्य में दूसरा मौका है जबकि बदले हुए पॉक्सो कानून के तहत आरोपियों को फांसी की सजा हुई है। फैसला सुनाते हुए जज वमीता सिंह बोलीं यह पाशविक तरीके से की गई हत्या है। मानवीयता के विरुद्ध सबसे निम्न स्तर का कृत्य। नृशंस हत्या की वजह से यह मामला विरल से विरल की श्रेणी में आता है। इसके लिए सिर्फ मृत्यु दंड देना न्याय प्राप्ति के लिए बाध्यकारी होगा। राजस्थान देश का पहला राज्य बन गया है जहां 35 ज्यूडिशियरी जिलों में एक-एक पॉक्सो कोर्ट के साथ-साथ 21 अतिरिक्त पोक्सो कोर्ट खोले गए हैं। राज्य सरकार के प्रदेश में 55 नई पोक्सो कोर्ट खोलने की अधिसूचना जारी कर दी गयी है। इससे प्रदेश में न केवल बच्चियों बल्कि, महिलाओं से दुष्कर्म के मामलों के निस्तारण में तेजी जाएगी।